[{"text_idx": "#000001", "text": "Mi kelkfoje laboris en someraj kaj vintraj ripozaj infantendaroj kiel instruanto de Esperanto kaj edukistino. Tiuj tendaroj estas organizataj de la lingva lernejo \u201cLingvo por sukceso\u201d en la urbo C\u0302eboksaro (C\u0302uvas\u0302io). Pasintjare unu el miaj junaj kolegoj-infangvidantoj, la 17-jara c\u0302eboksara lernejano Volodja (Vladimir) Petuh\u0302ov, ekinteresig\u0302is pri Esperanto tiomgrade, ke li ne nur prenis de mi dekon da privataj Esperanto-lecionoj, sed en marto 2023 vizitis la c\u0302i-jaran paroligan esperantistan renkontig\u0302on APERo-16. Tie li diligente penis ne krokodili, kaj kvankam li estis multe frustrita de la vivo en fremdlingva medio, li decidis dedic\u0302i sian rezult-lernejan projekton al Esperanto. Volodja nun lernas en la 11a, la lasta, klaso de mezlernejo, kaj la defendo de iu projekto estas la nepra postulo por ricevi rajton plenumi la s\u0302tatajn lernejajn finekzamenojn. Grava subtemo de ajna tia projekto devas esti klarigo pri la praktika valoro de la proponata \u201cprodukto\u201d."}, {"text_idx": "#000002", "text": "Tiam ni rememoris pri la sukceso de la kleriga ILEI-projekto \u201cUnu leciono pri Esperanto por c\u0302iu lernejano\u201d, kiu kun sukceso pasis en Rusio en la 2019a jaro kaj speciale furoris en C\u0302eboksaro, multparte pro la elstara aktivado de la dekklasano Dmitrij Timin \u2013 tiama samag\u0302ulo de Volodja. La ideo de la projekto, nomata en Rusio \u201cUnu leciono pri Esperanto por gejunuloj\u201d, estis informi junularon pri ekzisto de Esperanto, pri la lingvaj kaj sociigaj avantag\u0302oj de la lingvo kaj pri la eblecoj g\u0302in lerni."}, {"text_idx": "#000003", "text": "Laborante pri la projekto Volodja faris fulmdemandadon en sia propra klaso pri la informiteco de la gejunuloj pri Esperanto, kiu, nature, evidentig\u0302is esti malalta. La 31an de marto la projekto \u201cEsperanto \u2013 la lingvo, kiu kunigas la homaron\u201d estis prezentita al la projekta komisiono de la c\u0302eboksara lernejo No41. La ekspertoj alte taksis la prezenton. Al la preleganto estis faritaj multaj demandoj, kaj Volodja ricevis la inviton fari du lekciojn pri Esperanto por lernejanoj kadre de la lerneja semajno de la fremdaj lingvoj."}, {"text_idx": "#000004", "text": "Sed unu semajno evidentig\u0302is ne sufic\u0302a. Volodja metis antau\u0306 si la celon g\u0302is la fino de la lernojaro okazigi prezentadojn de Esperanto al maksimume ebla kvanto de la klasoj. Tial la kampanjo dau\u0306ris dum 14 tagoj. Ekde la 4a g\u0302is la 17a de majo Volodja faris siajn 40-minutajn lecionojn pri Esperanto ankorau\u0306 en sep klasoj: en unu 5a, du 6aj, unu 7a, du 9aj kaj unu 10a. La lecionojn partoprenis c\u0302irkau\u0306 170 diversag\u0302aj infanoj."}, {"text_idx": "#000005", "text": "Lau\u0306 la takso de Volodja (konfirmita de multaj fotoj) la au\u0306skultantoj estis plene admirintaj. La lernejanoj montris grandan atenton kaj sinceran interesig\u0302on dum la lecionoj. Fine de la prezentado c\u0302iu infano ricevis informfolion kun kelkaj frazoj en Esperanto, QR-kodon de la gramatiko kaj ligilojn por la memstara lernado de la lingvo. Post la prezentado al la demando \u201cC\u0302u vi dezirus ke Esperanto estu instruata en lernejoj?\u201d, c\u0302iuj klasoj unuanime respondadis \u201cJes!\u201d."}, {"text_idx": "#000006", "text": "Volodja rakontas, ke en la lernejo multaj geknaboj nun salutas lin en Esperanto, parolas pri la lingvo en koridoroj kaj ec\u0302 uzas kelkajn frazojn hejme. Unu nau\u0306klasanino sendis al Volodja etan komikson en Esperanto. S\u0302i skribis: \u201cEkde nun mi faros c\u0302iujn miajn komiksojn en Esperanto. Kaj c\u0302iuj homoj, kiuj sekvas miajn komiksojn, estos devigitaj lerni Esperanton kune kun mi\u201d."}, {"text_idx": "#000007", "text": "Volodja konfesas, ke li ne atendis tian ardan reagon. G\u0302i multe entuziasmigis lin. Li skribas: \u201cMi kredas, ke post alig\u0302o al universitato mi serc\u0302ados novajn eblojn rakonti pri Esperanto en diversaj klerigejoj. Eble dank\u2019 al miaj prelegoj al Esperantujo venos novaj miraklaj homoj, kiuj povos disvastigi kaj evoluigi la kreaj\u0302on de Zamenhof. Kaj tiu penso varmigas mian animon\u201d."}, {"text_idx": "#000008", "text": "Gonc\u0302arova I. APERo-16: hejma etoso kaj politika neu\u0306traleco\nGonc\u0302arova I. La lingvo por sukceso: Instruado de Esperanto en someraj infanaj tendaroj\nUnu leciono pri Esperanto por c\u0302iu lernejano en la tuta mondo"}]